Generalforsamling AJF 19/2-2020.

Formanden, Kjeld åbnede generalforsamlingen 19:30 med velkomst og bad folk åbne en øl eller vand.

Verner Bondesen valgt som dirigent. Kenneth Graversen som referent.

Verner styrede herfra begivenhedernes gang.

Formandens beretning.

Årets gang:

Madlavnings og fisketuren måtte desværre aflyses grundet manglende tilmelding.

Hyggeskydning med efterfølgende kaffe gik til gengæld fint med god tilslutning. Kommer igen her til Marts.

Så har der været fokus på bekæmpelse af mårhund. Erik Nielsen kom med et indlæg herom:

Vestgruppen har nedlagt 246 og østgruppen har nedlagt 184. I alt 430 mårhunde. Så det nytter noget.

Især 2 Alslev jægere har gjort sig positivt bemærket, idet Verner Bondesen har nedlagt 7 og Jørgen Lund 11 mårhunde.

Godt gået. Det er en vigtig indsats for resten af faunaen.

Man er meget velkommen til at kontakte mårhundegruppen, hvis man har brug for hjælp med gravhunde eller anlægning af foderpladser. Vildtkameraer kan også lånes gratis. Disse kan sende beskeder med billeder, når der foregår noget på foderpladsen.

Indsatsen kører generelt rigtigt godt.

Formanden kom derefter med en tak til Poul og Jørgen for deres arbejde med riffelskydning.

Poul Jensen havde herefter et lille indlæg om riffelskydningen i foreningen:

Feltskydning er på skinner. Der er styr på hjælpere til feltskydningen lørdag 18/4.

Indskydning til foråret er der også styr på.

Og til sidst fortalte Poul, at riffeludvalgets selvstændige økonomi er god med en fornuftig egenkapital.

Formanden fortalte herefter at Stiig Bayer var udtrådt af bestyrelsen i løbet af året grundet manglende tid. Suppleanten Laurits var så trådt til.

Formanden udtrykte en tak til Jens Nielsen for lån af grusgrav til den årlige flugtskydning, og en tak til Erik for indsatsen på mårhunde området.

Også en tak til sponsorer og til Jytte og Eilif for lån af lokaler til generalforsamlingen.

Formandens beretning godkendt med klapsalve.

Herefter var det kassererens tur til fremlæggelse af regnskab.

Revisoren, Bjarne Baier havde meldt sig ud af foreningen, og man havde så fået Carl Carlsen til at overtage hvervet, som han har haft tidligere.

Det forgangne år har givet et mindre underskud, som til dels kan tilskrives tilskud til mårhunde bekæmpelsen. Men da foreningen sidder på en solid kassebeholdning, var det intet problem at få regnskabet godkendt.

Kontingent fortsætter som hidtil.

Valg til bestyrelsen: Kjeld og Ivan genvalgt. Lauritz ønskede ikke genvalg. Nyvalgt til bestyrelsen blev så Henrik M Ovesen.

Som Suppleant valgtes Erik Nielsen.

Valg af bilagskontrollør blev Carl Carlsen.

Ingen indkomne forslag, så formanden sluttede med at takke Jørgen Lund og Poul Jensen for deres indsats på riffelområdet. De fik begge en lille vingave som tak.

Ingen havde i år bejlet til kragepokalen. Man overvejer at lade denne omdanne til en mårhundepokal i stedet.

Årets jagtkammerat blev Jørgen Lund.

Og så fik Jytte og Eilif overrakt en vingave for lån af lokaler og hjælp med at gøre lokalerne klar til generalforsamling.

Under eventuelt opfordrede bestyrelsen medlemmerne til at finde på aktiviteter.

Poul Jensen fortalte om god tilslutning til efterårets hjortebanetur. Her kom i alt 16 fra Varde kommunes jagtforeninger.

Tak til Verner for ordstyring, da generalforsamlingen sluttede 20:10.

Herefter smørrebrød og kaffe.